เอ็มเอฟซีเป้าที่1สำรองเลี้ยงชีพ
MFC ตั้งเป้าปีนี้ขึ้นแท่นผู้นำกองทุนสำรองเลี้ยงชีพ ดันยอดเอยูเอ็มทะลุเป้า 3.1 แสนล้านบาท
19 มี.ค. 2556

MFC ตั้งเป้าปีนี้ขึ้นแท่นผู้นำกองทุนสำรองเลี้ยงชีพ ดันยอดเอยูเอ็มทะลุเป้า 3.1 แสนล้านบาท 
น.ส.ประภา ปูรณโชติ กรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี กล่าวว่า ในปีนี้คาดว่าจะมีส่วนแบ่งการตลาดในอุตสาหกรรมกองทุนสำรองเลี้ยงชีพขึ้นเป็นอันดับ 1 จากปัจจุบันที่อยู่ในอันดับ 2 มูลค่าสินทรัพย์สุทธิ (เอ็นเอวี) รวมประมาณ 1.1 แสนล้านบาท
“ในช่วงปลายปีนี้จะมีกองทุนสำรองเลี้ยงชีพขององค์กรขนาดใหญ่ประมาณ 34 ราย มูลค่าประมาณ 4 หมื่นล้านบาท ที่จะครบสัญญา เช่น องค์การโทรศัพท์ฯ การสื่อสารแห่งประเทศไทย ซึ่งจะเป็นโอกาสให้เราเข้าไปเสนอตัวเพื่อเข้าร่วมบริหาร” น.ส.ประภา กล่าว
ทั้งนี้ น.ส.ประภา กล่าวว่า ในปี 2556 บลจ.เอ็มเอฟซี ตั้งเป้าเพิ่มสินทรัพย์ภายใต้การบริหาร (เอยูเอ็ม) เป็น 3.1 แสนล้านบาท หรือจาก 3.03 แสนล้านบาท เมื่อสิ้นปี 2555 แต่ ณ สิ้นเดือน ก.พ.ที่ผ่านมา เอยูเอ็มเพิ่มขึ้นไปอยู่ที่ 3.22 แสนล้านบาท เกินเป้าหมายที่ตั้งไว้แล้ว
“หลังจากที่เข้าไปบริหารร่วมกองทุนสำรองเลี้ยงชีพของการบินไทย จำนวน 1 หมื่นล้านบาท ก็ทำให้เอยูเอ็มเกินเป้าหมายทั้งปีที่ตั้งไว้ เร็วๆ นี้อาจจะปรับเป้าอีกครั้ง” น.ส.ประภา กล่าว
นอกจากนี้ ในปีนี้จะเพิ่มทุนกองทุนอสังหาริมทรัพย์ 1 กองทุน และออกเพิ่มอีก 1 กองทุน รวมทั้งออกกองทุนโครงสร้างพื้นฐาน 1 กองทุน ซึ่งลงทุนในโรงไฟฟ้าขนาดเล็ก มูลค่ารวมประมาณ 5,000 ล้านบาท 
อย่างไรก็ตาม สำหรับอุตสาหกรรมกองทุนรวม ซึ่งส่วนแบ่งการตลาดตกลงมาอยู่ในอันดับ 6 จากที่เคยอยู่ในอันดับ 4 นั้น น.ส.ประภา กล่าวว่า เอ็นเอวีของกองทุนรวมยังคงเพิ่มขึ้นอย่างต่อเนื่อง โดยในปีนี้ยังมีแผนที่จะออกกองทุน 25 กองทุน มูลค่ารวม 1.7 หมื่นล้านบาท 
“สำหรับส่วนแบ่งการตลาดที่ลดลง เพราะกองทุนตลาดเงินที่ไม่มีสาขาธนาคารเป็นช่องทางขาย แต่เราไม่ได้หนักใจเรื่องส่วนแบ่งการตลาดที่ลดลง เพราะให้ความสำคัญกับเรื่องรายได้และกำไรสุทธิมากกว่า ซึ่งปี 2555 มีรายได้ 828 ล้านบาท และตั้งเป้าเพิ่มเป็น 888 ล้านบาท ในปีนี้ หรือเพิ่ม 7.3%” น.ส.ประภา กล่าว
ขณะที่ในปีที่ผ่านมากองทุนทริกเกอร์ฟันด์ของ บลจ.เอ็มเอฟซี ประสบความสำเร็จอย่างมาก โดยสามารถทำผลตอบแทนได้ตามเป้าหมายที่ตั้งไว้ได้ถึง 10 กองทุน และใน 2 เดือนแรกของปีนี้ทำได้ตามเป้าหมายแล้ว 5 กองทุน 
“ปีนี้เราเน้นการสร้างผลตอบแทนของกองทุนเป็นสำคัญและจะบริหารจัดการกองทุนในเชิงรุกมากขึ้น โดยเพิ่มเครื่องมือในการลงทุนใหม่เข้ามา รวมทั้งหาพันธมิตรทางธุรกิจเพิ่มขึ้น โดยเฉพาะเพื่อรองรับการออกกองทุนทริกเกอร์ฟันด์ไปลงทุนหุ้นในภูมิภาคตามกระแสเงินลงทุนของต่างชาติ เนื่องจากประเมินว่าช่วงครึ่งปีหลังหุ้นไทยอาจปรับฐานลงมาบ้าง” น.ส.ประภา กล่าว